runetrust/blame-folketinget-dk huggingface dataset:
Sigurd Agersnap (SF), 2023-11-23:
Jeg tror faktisk, at rigtig mange danskere godt forstår budskabet om, at vi ved at lægge afgifter på CO 2 -udledning omstiller vores forbrug i Danmark, så det får et mindre CO 2 -aftryk.
Det er vi nødt til at gøre for at sikre den grønne omstilling.
Men selvfølgelig er det for SF kernepolitik, at det er socialt balanceret, og at dem med de laveste indkomster i samfundet ikke betaler den største regning i forbindelse med den grønne omstilling, og det er selvfølgelig et politisk ansvar.
Det er klart, at det kan man ikke bare løse i den enkelte husholdning.
Det er et politisk ansvar på Christiansborg at sørge for, at den grønne omstilling ikke bliver dyrest for dem med de laveste indkomster, og jeg mener, at vores politik kan give et svar på det.
Pernille Vermund (NB), 2023-11-23:
Tak for det.
Det er altså penge, som danskerne har betalt for meget i skatter og afgifter, og som vi i Nye Borgerlige synes er helt rimeligt kommer tilbage til danskerne.
Så kan man selvfølgelig være uenig i, hvor mange penge der skal tilbage til danskerne, og også, hvordan de skal prioriteres.
Vores politik er den, at hver gang vi sparer 1 kr. i det offentlige, skal halvdelen af pengene gå til borgernær kernevelfærd, og den anden halvdel skal tilbage til danskerne.
Så når vi her siger, at ca. 10 pct. af det økonomiske råderum skal tilbage til danskerne, så er det ikke at tømme statskassen.
Jeg synes, det er lidt ærgerligt, at man fra Danmarksdemokraternes side ikke vil give danskerne friheden tilbage, give danskerne ret til at beholde flere af deres egne penge, og at det hele tiden skal være op til politikerne her på Christiansborg at sidde og skalte og valte med danskernes frihed.
For der er rigtig mange danskere, der går en vinter i møde og er oprigtigt bekymrede for, hvordan priserne stiger og udvikler sig, og jeg har ingen som helst tillid til, at det kommer til at blive løst i tide.
Det så vi jo ikke engang sidste år; der fik danskerne først pengene tilbage, lang tid efter at priserne var steget.
Sigurd Agersnap (SF), 2023-11-23:
Nej, jeg er enig – jeg kunne heller ikke følge med i det på den måde, som ordføreren udlagde det, jeg sagde.
Og det er rigtigt, at der er nogle grænsetilfælde, hvor vi er åbne for at kigge på, om elafgiften skal sættes ned.
Men en generel nedsættelse af elafgiften vil lede til et større strømforbrug og et større klimaaftryk, og derfor mener vi ikke, det er fornuftigt.
Kim Edberg Andersen (NB), 2023-11-23:
Men ønsket for en grøn omstilling må jo i sidste ende være, at vi nærmest kører alting på strøm, og måden at komme dertil er jo at gøre danskerne vant til, at strømmen er den billigste måde at gøre tingene på.
For hvis vindmølleeventyret skal føre til det her slaraffenland, hvor vi nærmest har en negativ CO 2 -udledning, så skal alt køre på strøm.
Er SF virkelig så bagudskuende?
Er der ikke nogen vision i det, så man siger, at vi gør strømmen billig og vænner folk til, at det er strøm, vi bruger til varme, at det er strøm, vi bruger til at køre, at det er strøm, vi bruger til alle de her ting?
For hvis SF's ønskedrøm bliver til noget og alting bliver grønne vindmøller ude i Vesterhavet, hvor vinden blæser altid, så er det jo der, vi skal hen – mere strøm.
Så hvorfor er det, at man stadig væk er imod, selv om man ideologisk nok vil give mig ret?
Sigurd Agersnap (SF), 2023-11-23:
Jeg mener, det er rigtigt, at vi i fremtiden skal omlægge til at bruge el, og at vi stadig væk skal passe på, at vi ikke bruger for meget el.
For det er afgørende både for Danmarks CO 2 -aftryk, men også for, at vi kan eksportere el til andre lande, hvor ellen ikke bliver produceret grønt.
Hvis man sænker afgiften nu, vil det lede til, at vi bruger mere el, og det vil ikke være grønt i sig selv.
Så vi skal både passe på i forhold til energien, samtidig med at vi laver en omstilling til el og gør det med en målrettet sænkelse af elafgiften, ikke med en generel sænkelse af elafgiften.
Kim Edberg Andersen (NB), 2023-11-23:
Det gav så slet ingen mening.
Vi skal lave en afgift på el ud fra en argumentation om, at i fremtiden har vi kun grøn el.
Så en CO 2 -afgift på el giver ikke mening, for ellen bliver produceret CO 2 -frit.
Selv Socialistisk Folkepartis ordfører må kunne se, at man griber lidt efter halmstrå, når det er måden, man argumenterer på.
For virkeligheden er jo, at det også gælder helt almindelige familier, og der er jo nogle, hvor det ikke handler om elvarme.
Det er jo nemt at køre på elvarme, om du fyrer med nogle brændte dæk eller noget – du skal bare have en elvarmepumpe.
Men der er jo rigtig, rigtig mange danskere, måske enlige mødre eller fædre med to eller tre teenagebørn boende hjemme, som bruger langt over 4.000 kWh – det gør mennesker, og det gør unge mennesker især.
Så er der dem, som er uheldige nok til at have elvarme oveni, og som så skal sidde og fryse, må jeg forstå, hvis ikke elvarme er den primære varmekilde.
For det er jo det, du skriver på sedlen nede ved kommunen, altså om det er den primære varmekilde, og det er den ikke nødvendigvis, for det kan være, du bor ude på landet og også har træpiller.
Så jeg bliver bare nødt til at sige, at jeg synes, det er et flot forsvar, men jeg synes ikke, det hænger sammen.
Hans Kristian Skibby (DD), 2023-11-23:
Men det ændrer sådan set ikke på tilgangen til det, for vi kan ikke her før en skatteaftale og en finanslov ved et beslutningsforslag her i salen lige pludselig vælge at bruge 7 mia. kr.
Det har jeg aldrig oplevet i de 18 år, jeg har været medlem af Folketinget, altså at man har været i den situation.
Det er selvfølgelig optimistisk, og det er også positivt, at oppositionspartier ligesom mit eget parti både kommer med gode forslag og gode initiativer, og derfor hilser vi det egentlig også velkommen.
Vi afviser jo heller ikke forslaget.
Det synes jeg måske lige at formanden for Nye Borgerlige trods alt skulle huske at kvittere for.
Steffen W. Frølund (LA), 2023-11-23:
Tak for det, formand.
Vi har jo i Liberal Alliance længe ønsket os elafgiften banket ned til det lavest mulige niveau, så tak til Nye Borgerlige for at dele den ambition og fremsætte forslaget.
Samfundet skal nemlig elektrificeres, og det giver jo ingen mening at beskatte det, vi gerne vil have mere af.
Faktisk er det her et klassisk eksempel på en afgift, man jo på ingen måde ville indføre, hvis den blev foreslået i dag, og det er sådan en meget god syretest på, om noget er en god eller dårlig idé at bevare.
Vi støtter forslaget.
Og så skulle jeg hilse fra DF og sige, at de også støtter det.
Pernille Vermund (NB), 2023-11-23:
Tak for det, og tak for opbakningen.
Jeg kan ikke lade være at tænke, at der alligevel kunne være partier på den yderste venstrefløj, som kunne finde på at fremsætte forslag om afgifter på alt muligt, uagtet at det måske ikke havde den mest positive effekt, bare for at få flere penge i statskassen.
Men tak for opbakningen.
Steffen W. Frølund (LA), 2023-11-23:
Velbekomme.
Samira Nawa (RV), 2023-11-23:
Mange tak.
Tak til Nye Borgerlige for at fremsætte beslutningsforslaget om at sænke elafgiften til EU's minimumssats.
Det giver anledning til en god diskussion i Folketingssalen.
Nedsættelsen af elafgiften vil, som forslagsstillerne også påpeger i beslutningsforslaget, medføre et mindreprovenu, som forslagsstillerne foreslår finansieret via råderummet.
I Radikale Venstre ser vi det ikke som en prioritet at sænke elafgiften.
Det gør vi for det første ikke, fordi vi ikke ser, at det har nogen klimaeffekt.
Der er allerede i dag undtagelser for elbiler og varmepumper.
For det andet har vi også nogle andre forslag og prioriteter med hensyn til fordeling af råderummets midler.
Rasmus Stoklund (S), 2023-11-23:
Tak, formand.
Med dette lovforslag foreslås det, at uddannelsesinstitutionerne skal kunne supplere deres traditionelle udvekslingsaftaler med virtuelle aftaler.
Det er positivt, når danske studerende tager ud i verden for at blive klogere og suge viden til sig i andre lande.
Samtidig giver det for de fleste en oplevelse for livet, som de kan tænke tilbage på med glæde, og den form for traditionel udveksling af studerende er fortsat det vigtigste.
Men med dette lovforslag giver vi også uddannelsesinstitutionerne mulighed for at indgå udvekslingsaftaler med udenlandske uddannelsesinstitutioner, hvor udvekslingen gennemføres helt eller delvist virtuelt.
Det kan give større fleksibilitet og flere muligheder for at hente viden i udlandet, og samtidig kan det åbne dørene for udveksling for studerende, som måske ellers ville have svært ved at få det til at hænge sammen, eksempelvis hvis man som studerende har et handicap, eller hvis man er enlig forsørger.
På den baggrund støtter Socialdemokratiet lovforslaget.
Peter Juel-Jensen (V), 2023-11-23:
Tak for det, formand.
Og tak til min kollega fra Socialdemokratiet, som redegjorde godt og meget grundigt for hele forslaget.
Det er jo ikke et stort forslag, men det er et vigtigt forslag, for det giver en fleksibilitet, både i forhold til de studerende, men også i forhold til institutionerne – og også fordi vi kommer ud af en periode, hvor vi er blevet meget mere digitale og vant til at kunne gøre tingene digitalt.
Nu kan man så sidde og deltage i moduler, i forløb, i en hel udveksling hjemmefra, hvor man selv er – og sidde i klasselokale og i rum med de allerbedste.
Det her giver mere frihed, det giver flere muligheder, og derfor støtter Venstre det.
Christina Olumeko (ALT), 2023-11-23:
Tak for ordet.
Nu vil jeg bruge min taletid på at flyve lidt op i helikopteren og fortælle lidt om, hvordan et ansvarligt, bæredygtigt afgiftssystem bør se ud.
Vi bør derfor have en fælles bundenergiafgift på tværs af EU-landene, så alle EU-landene har den samme energiafgift, og oven på den have afgifter, der beskatter energiforbrug, der f.eks. udleder CO 2 , skaber luftforurening, vandforurening m.v.
Og ja, i konkrete tilfælde vil der også være energiformer, der helt skal forbydes.
Problemet er bare, at vi i dag overhovedet ikke er i nærheden af at beskatte energiforbrug, der smadrer vores jordklode.
Den kommende CO 2 -afgift for industrien er og bliver alt for lav, faktisk halvdelen af det, Klimarådet har anbefalet.
Vi beskatter ikke luftforurening tilstrækkeligt, og dieselafgiften er f.eks. også meget for lav.
Det kan siges simpelt: I dag betaler man ikke for den forurening og den skade, som man påfører jordkloden.
Det er faktisk også grunden til, at vi i Alternativet ikke endnu kan stemme for det her beslutningsforslag.
Vi kan ikke stemme for beslutningsforslaget, så længe de øvrige afgifter i vores afgiftssystem er uansvarlige og skadende for planeten.
Den dag, det ikke længere er sådan, vil Alternativet bestemt gerne støtte beslutningsforslaget.
Tak for ordet.
Sofie Lippert (SF), 2023-11-23:
Tak for ordet.
Virtuel udveksling og undervisning kan gøre udvekslingen mere tilgængelig og imødegår samtidig uddannelsesinstitutionerne, så de kan indgå i flere af de europæiske udvekslingsprogrammer.
Vi ser det også som positivt, når man med digitale løsninger kan give de studerende flere valgmuligheder med hensyn til selv at vælge.
Desuden vil ændringen gøre det muligt for personer, for hvem fysisk mobilitet ikke umiddelbart er en mulighed, også at være på en form for udveksling.
Vi mener derudover, det er helt essentielt, at de virtuelle udvekslinger er af høj faglig kvalitet og på samme niveau som fysisk undervisning.
Vi mener, det er vigtigt, af den virtuelle udveksling aldrig bliver en erstatning for den fysiske udveksling.
Det er vigtigt, at ingen studerende føler sig presset til at vælge en virtuel udveksling frem for en fysisk udveksling af økonomiske eller andre årsager.
SF kan overordnet set
godt støtte lovforslaget.
Vi glæder os til at se, hvordan det kommer til at udmønte sig i praksis, når flere studerende kan få mulighed for at studere i andre lande end Danmark.
Tak for ordet.
Hans Kristian Skibby (DD), 2023-11-23:
Hvis spørgeren fulgte lidt med i den politiske historiebog, ville spørgeren jo også vide, at vi faktisk har været med i de aftaler, der var herinde, netop omkring at hjælpe de folk, der var kommet i en akut krise i forhold til inflation og stigninger i energiafgifter i Danmark.
Det gælder så sent som den hjælpepakke, der blev indgået for ikke så forfærdelig længe siden, og som jo så netop udløb her i 2023, den 1. juli.
Så det er der jo ikke noget nyt i.
Så vil jeg gerne bare lige sige noget andet, for nu var ordføreren inde at spørge til min egen baggrund.
Altså, Hedensted kommune er en af de allerbilligste kommuner på kulturområdet, og der kunne selv ordførerens egen hjemkommune faktisk godt lære noget.
Kim Edberg Andersen (NB), 2023-11-23:
Nu har jeg også erfaring fra både det kommunale og regionale, så det går nok.
Kommunerne og regionerne bruger millioner af kroner på kultur hvert eneste år, og det gør ordførerens kommune sikkert også.
Der kunne nok være nogle penge, man kunne finde dér og bruge på noget offentlig velfærd, men det skal ordføreren jo selv slås med.
Jeg fik stadig væk ikke noget svar.
Jeg ved, at ordførerens kolleger har ført sig frem på, at om nogen var Danmarksdemokraterne dem, som kom ind og hjalp helt almindelige hårdtarbejdende danskere i singlefamilier med mange børn ude på landet, som ikke kunne få fjernvarme og ikke kunne få alle de her super løsninger og metro, som vi kunne herinde.
Deres ryg havde Danmarksdemokraterne.
Det, jeg hører Danmarksdemokraterne sige nu, og så kan man lave al den rundesnak, man vil, er, at det ikke er dem, man prioriterer.
Man prioriterer noget andet.
Pernille Vermund (NB), 2023-11-23:
Nu er det jo ikke os, der bestemmer, hvornår et beslutningsforslag skal i salen.
Det er heller ikke os, der bestemmer, som ordføreren siger, hvornår skatteforhandlinger og finanslovsforhandlinger er afsluttet.
Vi har fremsat et beslutningsforslag, og det er så kommet til første behandling i dag, og det er vi glade for.
Jeg er så også glad for, at man ikke fuldstændig afviser forslaget.
Men jeg kan da godt være bekymret over, at man ikke hugger til og siger: Selvfølgelig støtter vi det.
Så kan det godt være, at der kommer en skatteplan, som måske ikke helt kommer i mål med det her, og vi kan jo også høre på regeringen, at den ikke støtter det fuldstændigt, men gerne vil have det ind i forhandlingerne.
Så kunne det jo være der, man lagde presset fælles, hvis ellers man kunne give en opbakning til det her i salen.
Hans Kristian Skibby (DD), 2023-11-23:
Så er det jo, man kunne ønske, at der var nogle flere penge at slås om for alle de partier, der måske vil ende med at bakke op omkring en finanslov.
Men der er jo kun de her meget berømte 500 mio. kr., som man allernådigst har lagt ud som sådan en lille form for kødluns – eller som en vegetarisk luns for dem, der er til det – og det er jo nok ikke ret meget.
Det vil jo også ligesom forslå som en skrædder et vist sted, hvis de penge krone for krone skulle bruges til at nedsætte netop energiafgifter.
Kim Valentin (V), 2023-11-23:
Der var lige et par ting i ordførerens tale, som jeg blev usikker på.
Først er der det, ordføreren siger om, at vi sikkert alle sammen godt kan finde et eller andet, man kan bruge 5,6 mia. kr. på.
Det tror jeg i øvrigt ordføreren har ret i, men det her er jo et beslutningsforslag, og der står decideret i beslutningsforslaget, at man skal instruere regeringen i at fremsætte et forslag inden udgangen af næste år.
Så er det, jeg siger: Der ligger jo rimelig meget bag ved, at man bruger 5,6 mia. kr. eller 7 mia. kr., eller hvad det nu er, altså at man flytter de penge ind i finansloven.
Ville ordføreren synes, at det var et seriøst forslag?
Hans Kristian Skibby (DD), 2023-11-23:
Når det er sagt, er det da rigtigt, at det jo er rigtig, rigtig mange penge, som det her omhandler.
Derfor kan man jo selvfølgelig heller ikke bare gøre det, uagtet at der er forhandlinger i gang, både om en ny skattereform, som forhåbentlig kommer til at gælde i mange år, men også om en ny finanslov.
De ting skulle måske være på plads, inden man tog beslutninger som følge af de her drøftelser i Folketinget.
Det kunne da være en model at lave, men jeg tror nu nok, jeg nævnte ordet trappemodel, hvis jeg lige skal prøve at huske, hvad jeg egentlig selv sagde for ganske få minutter siden.
Kim Edberg Andersen (NB), 2023-11-23:
Et eller andet sted er det jo rigtig skuffende for mig, som lever i Nordjylland, at høre, at ordføreren for et parti, som jeg faktuelt ved har brugt det her med, at strøm kostede rigtig meget i vores udkantsområder, nu står og argumenterer for, at man hellere vil prioritere noget velfærd i kommunerne.
Det er ikke, fordi vi ikke vil prioritere velfærd i kommunerne, men det er ikke et enten-eller for os.
Jeg skal bare lige have det her helt på det rene.
Når nu vi kommer til at se danskere, der sidder og har meget dyre elregninger, fordi de bor ude på landet og måske har centralvarmefyr og alle de her ting, som ordføreren selv er klar over koster, f.eks. med cirkulationspumper, og man kommer over de 4.000 kW, men ikke er primært elopvarmet, skal de så kigge på Danmarksdemokraterne og sige, at det så ikke var mit parti alligevel, for de har ikke min ryg, og de vil ikke sikre, at jeg kan få billig el?
Hans Kristian Skibby (DD), 2023-11-23:
Jeg må nok sige, at jeg synes, det er en lidt forsimplet udlægning i et spørgsmål her i salen.
Det kunne spørgeren måske godt have gjort lidt mere ud af, vil jeg sige.
Jeg sagde jo netop »hvis«.
Jeg sagde, at hvis det enkelte medlem af Folketinget, som deltager i den her behandling, havde, som i det her tilfælde, et ønske om at bruge 7 mia. kr. eller 5,6 mia. kr., alt efter hvilket år man går ind i, var jeg sikker på, at man hver især kunne komme med rigtig mange gode bud på, hvad de penge så kunne gå til.
Der nævnte jeg, fordi jeg måske har lidt for meget baggrund i det kommunalpolitiske i forhold til andre herinde, netop præmissen om, at der er en kraftig underfinansiering rigtig mange steder i vores borgernære velfærd, og at rigtig mange af vores kommuner jo var under massivt pres her i forbindelse med de seneste budgetforhandlinger.
Altså, vi skal jo ikke andet end halvanden måned tilbage i tiden, før det var et virkelig stort problem for mange kommuner.
Det er jo ikke det samme som at sige, at man fejer det her af bordet, og det håber jeg da ikke ordføreren har hørt mig sige.
Jeg har bare sagt, at vi ikke kan støtte det i den nuværende form, og at vi gerne vil følge det på en anden måde end det, som forslagsstillerne vil.
Kim Valentin (V), 2023-11-23:
Så var der en anden ting, som jeg i og for sig lyttede mig til.
Det kan være, at jeg hørte galt, men så kan ordføreren rette mig.
Det var det her med, at Danmarksdemokraterne gerne vil være med til at lette på elafgiften, men ikke lige så meget, som Nye Borgerlige siger.
Men der ligger jo det forhold, at hvis man bare letter på elafgiften, letter man for både fossil og grøn strøm.
Ville det i givet fald så ikke være klogere at sætte sig ned og sige, at nu laver vi en model, der kun letter for det grønne?
Alex Ahrendtsen (DF), 2023-11-23:
Tak, formand.
Det er et fint lille beslutningsforslag, som Danmarksdemokraterne har lagt ned i salen.
Vi kan i Dansk Folkeparti støtte det.
Vi har også lagt mærke til, at det er finansieret.
På samme måde som Danmarksdemokraterne undrer vi os også over, at regeringen har annulleret udflytningen af disse uddannelser.
Vi synes, det er ærgerligt, og det er ikke kun, fordi man siger et før et valg og så gør noget andet efter et valg – det er bare en uskik.
Det er en god ting, at vi har uddannelser i så mange egne af Danmark som overhovedet muligt.
Dansk Folkeparti blev stiftet i 1995, og siden dengang har vi altid arbejdet på at få et Danmark i balance, og til det hører altså også, at vi har uddannelser, der ikke kun ligger i de store byer.
Så vi støtter beslutningsforslaget og agter også at stemme for det.
Peter Juel-Jensen (V), 2023-11-23:
Tak, og tak for ordførertalen.
Er ordføreren ikke enig i, at det i høj grad også handler om, hvor de studerende gerne vil læse?
Og er ordføreren ikke enig i, at hvis de unge mennesker gerne vil læse i de større byer – det ser jo sådan ud, for det er der, man kan tiltrække flest studerende – så handler det altså også om at finde nogle værktøjer, der gør, at vi lokker de unge mennesker tilbage og ud i landdistrikterne igen?
Kim Edberg Andersen (NB), 2023-11-23:
Jeg er ikke sikker på, at jeg forstod det sidste, altså at vi skulle lokke dem ud i landdistrikterne, for jeg mente, at Venstre var imod at flytte uddannelsespladserne ud.
Jamen de store tals lov siger, at der vel alt andet lige vil være flere, der søger om at blive sygeplejerske i København, der har en million indbyggere, end der er i Brønderslev, som har 30.000.
Det, jeg siger, er, at jeg ikke er sikker på, at alle unge mennesker, som kunne tænke sig at blive pædagog, sygeplejerske eller professionsuddannet, sådan i udgangspunktet bare har lyst til at bo i København eller Aalborg.
Det tror jeg faktisk ikke på.
Men jeg tror, der er den der centralistiske tanke, vi har haft, med at lægge de der uddannelser der, fordi vi synes, de skal have en vis volumen, for at det er muligt at have en uddannelse, og det er den, jeg gerne vil ind at pille ved: Er det nødvendigt længere at have så store enheder for at lave en god pædagoguddannelse?
Skal man være 200 på en uddannelse, eller kunne man oprette en, der måske var 40 mennesker på?
For Danmarksdemokraterne har jo ikke bedt om, at vi laver en universitetsby ude i Lemvig.
Det er jo ikke det.
De har bare bedt om, at vi også uddanner folk inden for bestemte professionsområder, og jeg tror, det kan lade sig gøre.
Men det kræver jo selvfølgelig, at vi har modet til at tænke anderledes.
Peter Juel-Jensen (V), 2023-11-23:
Det er det, som Danmarksdemokraterne gerne vil.
Det vil man bare ikke nogen af de steder, for det var svært at fylde pladserne, netop fordi unge mennesker gerne vil være sammen med andre unge mennesker og have et studiemiljø.
Selvfølgelig skal man bruge alle redskaber til at lave uddannelserne så virtuelle som overhovedet muligt, men når jeg siger, at det også handler om at få trukket de unge mennesker tilbage og ud i landdistrikterne igen, så er det, fordi vi ved, at mange ude i landdistrikterne måske gerne vil studere sammen med andre og have et ungdomsmiljø.
Og når de så er færdige, skal vi jo have nogle instrumenter til at lokke dem tilbage igen, ligesom man f.eks. gør det i Norge.
Kim Edberg Andersen (NB), 2023-11-23:
For ellers har vi ingen uddannelser overhovedet og ingen uddannede mennesker ude i udkantsområderne.
Jeg siger det egentlig på en anden måde.
Det er det, jeg siger.
Måske har vi flere derude, end vi egentlig regner med.
Så er det også et spørgsmål om, hvordan man i de her spørgeskemaer stiller spørgsmålet.
For hvis man stiller spørgsmålet til en, der er startet på sygeplejerskeuddannelsen, altså hvorfor hun er flyttet fra landet til København, så er jeg sikker på, at en af grundene var, at hun godt kunne tænke sig at bo i storbyen.
Marlene Harpsøe (DD), 2023-11-23:
Jeg vil lige sende en tak til Nye Borgerliges ordfører, ikke kun for ordførertalen, men i høj grad også for den støtte, som Nye Borgerlige tilkendegiver i forhold til at bakke op om Danmarksdemokraternes beslutningsforslag.
Det er vi meget, meget glade for, så tak for det.
Kim Edberg Andersen (NB), 2023-11-23:
Man kan lige så godt vænne sig til at takke Nye Borgerlige, for meget af det, vi siger heroppefra, er jo meget fornuftigt, men jeg tager det til mig.
Jeg er jo nordjyde, så jeg har det lidt dårligt med at tage imod ros på den måde, men jeg vil sige selv tak.
Katrine Robsøe (RV), 2023-11-23:
Tak for det.
Jeg skal bare lige være helt sikker på, at jeg forstår ordføreren med hensyn til det her med hønen og ægget, og hvor vi placerer det.
For egentlig er jeg meget enig med ordføreren i, at vi skal have uddannelser i hele landet, og at det ikke er alle, der har lyst til at flytte til en af de fire største byer.
Det er jo også derfor, vi har uddannelser, der er placeret – faktisk rimelig flot, hvis du spørger mig – spredt i Danmark, og det er også derfor, vi har regionalt uddannelsesansvar for vores professionshøjskoler.
Derfor vil jeg bare godt høre, om ordføreren mener – for det er det, der vil være konsekvensen af at genindføre det her – at der skal lukkes uddannelsespladser på de her uddannelser i de fire største byer.